La Bibia piemontèisa/Testament Vej/Salm/Salm 122


Ij Salm

122. Che ‘d gòj cand ch’a l’han dime: “Andoma a la ca ‘d Nosgnor!” 

 Ël Salmista a dà espression a sò amor për Gerusalem e a promet ëd preghé për soa sicurëssa.

Càntich ëd pelerinagi. As arfà a David. Che ‘d gòj cand ch’a l’han dime: “Andoma a la ca ‘d Nosgnor!”. E ora vardé-sì ch’i soma rivà e ch’i l’oma traversà ij tò portaj, Gerusalem.  Gerusalem a l’é na sità bin fabricà; soe fòrte muraje a peulo pa esse campà giù. Tute le tribù d’Israel - ël pòpol ëd Nosgnor - a-i fan sò pelerinagi. A-i rivo për ringrassié ‘l nòm ëd Nosgnor, coma ch’a stabiliss la lege d’Israel. A l’é là ch’a stan ij tribunaj dla giustissia, ij tribunaj dël palass ëd David. 

Preghé për la pas ëd Gerusalem. Ch’a-i vivo an sicurëssa coj ch’a-j veulo bin. Gerusalem! Ch’a-i sia la pas an tra toe muraje e bondosità ant ij tò palass. Për amor ëd mia famija e dij mè amis, i dirai: “Che ti 't l’àbie pas!”. Për la ca ‘d Nosgnor, nòst Dé, i-j foma ‘d vot ëd boneur.

Nòte 

Bibia
Testament Vej
Salm